b'\n_START_ARTICLE_\nVerk for lutt (Bach)\n_START_PARAGRAPH_\nVerk for lutt av Johann Sebastian Bach er sju komposisjoner for lutt solo som har en sentral posisjon i luttlitteraturen og som h\xc3\xb8rer til kjernerepertoaret for mange av dagens ambisi\xc3\xb8se luttenister og gitarister._NEWLINE_Verkene til Bach regnes til de mest formfullendte verk som er skrevet for lutt og kan sees som en pekepinn p\xc3\xa5 hvor grensene for de polyfone mulighetene til lutten ligger.\n_START_SECTION_\nTilblivelse\n_START_PARAGRAPH_\nDet er ikke entydig avklart n\xc3\xa5r verkene er skrevet, heller ikke er det 100% avklart om alle virkelig er komponert av Bach. Stykkene er sannsynligvis blitt til etter inspirasjon av Silvius Leopold Weiss, tidens mest kjente luttenist i det tyske spr\xc3\xa5komr\xc3\xa5det. Det antas at verkene er blitt til over en periode p\xc3\xa5 omtrent 30 \xc3\xa5r, fra Bachs tid i Weimar til omtrent 1740._NEWLINE_Bach noterte disse verkene i et dobbeltsystem med fiolin- og bassn\xc3\xb8kkel der G-n\xc3\xb8kkelen delvis er ment spilt i oktaven.\n_START_SECTION_\nVanlige arrangementer\n_START_PARAGRAPH_\nFor \xc3\xa5 framf\xc3\xb8re stykkene p\xc3\xa5 gitar er det oftest n\xc3\xb8dvendig \xc3\xa5 transponere stemmer en oktav eller transponere hele suiter, bare suitene e-moll BWV 996 og E-dur BWV 1006a kan spilles i originaltoneartene. Suitene g-moll BWV 995, c-moll BWV 997 og Fuge g-moll BWV 1000 blir vanligvis transponert til a-moll, Pr\xc3\xa4ludium, Fuge, Allegro Ess-dur BWV 998 til D-dur og Pr\xc3\xa4ludium c-moll BWV 999 til d-moll.\n_START_SECTION_\nBach-renessansen p\xc3\xa5 1800- og 1900-tallet\n_START_PARAGRAPH_\nEtter at Bach ble \xc2\xabgjenoppdaget\xc2\xbb er stykkene hans blitt gjengangere p\xc3\xa5 konsertscenene. I sammenheng med den historiske oppf\xc3\xb8ringspraksisen blir luttstykkene ofte framf\xc3\xb8rt p\xc3\xa5 kopier av originale lutter, men er framfor alt blitt en fast bestanddel i gitarrepertoaret. Ogs\xc3\xa5 andre verk av Bach blir transkribert for gitar og h\xc3\xb8rer i dag med til standardrepertoaret sammen med luttstykkene.'